蘇仙宅
作者：釋顯萬
朝代：宋

paragraphs: 蘇君善養志，以孝格神明。
一朝蛻塵鞅，通籍赤霞城。
相看疑夢寐，去若鵝毛輕。
玉笙墮哀響，煙髦錯霓旌。
丹井愈沈屙，橘葉通仙靈。
至今華屋底，想像雙眉青。
雲裝挹飛袖，蕊佩敲風鳴。
茲事既茫邈，無階接蓬瀛。
掬月漱吟齒，餐霞壽頹齡。
藴真思遠託，何從保長生。
漢武梓棺朽，秦皇鮑魚腥。
空山鶴未歸，花發春冥冥。